Paġna IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 292, flimkien mal-Artikolu 148(2) tiegħu, Wara li kkunsidra l-proposta tal-Kummissjoni Ewropea, Ir-rata tal-qgħad fl-Unjoni żdiedet għal livell storikament għoli wara l-kriżi finanzjarja u ekonomika tal-2008-2009. Attwalment ir-rata qed tonqos, iżda l-qgħad fit-tul għadu għoli ħafna. Il-qgħad fit-tul jaffettwa kull Stat Membru b'mod differenti, partikolarment billi l-impatt tal-kriżi kien irregolari u l-qagħda makroekonomika, l-istruttura ekonomika u l-funzjonament tas-suq tax-xogħol ivarjaw minn Stat Membru għall-ieħor. Wara snin ta' tkabbir imrażżan u livell baxx ta' ħolqien ta' impjiegi, fl-2014 il-qgħad fit-tul, definit mill-Eurostat bħala n-numru ta' nies bla xogħol u li ilhom attivament ifittxu x-xogħol għal tal-anqas sena, affettwa iktar minn 12-il miljun ħaddiem, jew 5 % tal-popolazzjoni attiva tal-Unjoni, li 62 % minnhom kienu ilhom mingħajr impjieg għal tal-anqas sentejn wara xulxin. Il-qgħad fit-tul qiegħed jaffettwa lill-persuni kkonċernati, inaqqas il-potenzjal għat-tkabbir tal-ekonomiji tal-Unjoni, iżid ir-riskju tal-esklużjoni soċjali, tal-faqar u tal-inugwaljanza, u jżid l-ispejjeż tas-servizzi soċjali u tal-finanzi pubbliċi. Il-qgħad fit-tul iwassal għal telf ta' dħul, diminuzzjoni tal-ħiliet, inċidenza ogħla ta' problemi tas-saħħa u żieda tal-faqar fil-familji. Il-persuni b'livell baxx ta' ħiliet jew ta' kwalifiki, il-persuni minn pajjiżi terzi, il-persuni b'diżabbiltà u l-minoranzi żvantaġġati bħar-Rom huma fost dawk li huma l-iżjed vulnerabbli għal qgħad fit-tul. L-impjieg preċedenti ta' persuna għandu rwol importanti wkoll, peress li f'xi pajjiżi l-aspetti settorjali u ċikliċi huma essenzjali biex tiġi spjegata l-persistenza tal-qgħad fit-tul. Kull sena, kważi wieħed minn kull ħamsa tal-persuni fl-Unjoni li ilhom qiegħda jaqtgħu qalbhom u jaqgħu f'inattività bħala riżultat ta' sforzi bla suċċess ta' tfittix ta' impjieg. Peress li l-ostakoli għall-integrazzjoni fis-suq tax-xogħol huma varji u spiss jakkumulaw, l-integrazzjoni fis-suq tax-xogħol teħtieġ approċċ imfassal apposta u individwalizzat u l-forniment ta' servizz koordinat. In-numru ta' persuni li ilhom qiegħda hu nofs in-numru totali ta' persuni qiegħda fl-Unjoni iżda jirrappreżentaw anqas minn wieħed minn kull ħamsa tal-parteċipanti f'miżuri attivi tas-suq tax-xogħol. B'mod korrispondenti, proporzjon baxx tal-persuni li ilhom qiegħda (medja ta' 24 %) huma koperti mill-benefiċċji tal-qgħad. L-azzjonijiet proposti f'din ir-Rakkomandazzjoni għandhom ikunu kompletament kompatibbli mar-rakkomandazzjonijiet speċifiċi għall-pajjiżi li nħarġu fil-kuntest tas-Semestru Ewropew, u l-implimentazzjoni tagħhom għandha sseħħ f'konformità sħiħa mar-regoli tal-Patt ta' Stabbiltà u Tkabbir. Il-Fond Soċjali Ewropew huwa l-istrument finanzjarju prinċipali tal-Unjoni biex jiġi indirizzat il-qgħad fit-tul. Għall-perijodu 2014-2020, l-Istati Membri allokaw finanzjament sostanzjali għall-appoġġ tal-integrazzjoni tal-persuni li ilhom qiegħda fis-suq tax-xogħol. Fondi oħra, bħall-Fond Ewropew għall-Iżvilupp Reġjonali u bħall-Fond Agrikolu Ewropew għall-Iżvilupp Rurali, jistgħu wkoll jikkumplimentaw il-miżuri finanzjati mill-Fond Soċjali Ewropew f'konformità mal-allokazzjonijiet għall-prijoritajiet rilevanti ta' investiment għall-perijodu 2014-2020, jiġifieri bl-appoġġ għall-ħolqien tal-impjiegi, bil-modernizzazzjoni ta' servizzi pubbliċi għall-impjiegi u bl-edukazzjoni vokazzjonali, it-taħriġ għall-ħiliet u t-tagħlim tul il-ħajja. F'dan il-qafas, id-diskussjonijiet rilevanti futuri għandhom jikkunsidraw kif tista' tissaħħaħ aktar l-integrazzjoni tal-persuni li ilhom qiegħda fis-suq tax-xogħol. Il-Konklużjonijiet tal-Kunsill Ewropew tal-14-15 ta' Marzu 2013 enfasizzaw li l-sfida soċjali l-aktar importanti hija li jiġi indirizzat il-qgħad u li huwa kruċjali li jitnaqqas il-qgħad fit-tul u li tkun żgurata l-parteċipazzjoni totali tal-ħaddiema akbar fl-età. Il-qgħad fit-tul ġie identifikat mill-Parlament Ewropew u mill-Kunsill bħala ostakolu maġġuri għat-tkabbir. Għandhom jiġu żviluppati sforzi intensifikati għall-integrazzjoni fis-suq tax-xogħol għal dawk li ntlaqtu l-aktar severament mill-qgħad fit-tul b'kont meħud tal-prattiki nazzjonali. Dan għandu jmur id f'id ma' titjib fir-reġistrazzjoni mas-servizzi għall-impjiegi u ma' aġenziji kompetenti oħra biex jiġi indirizzat in-nuqqas ta' kopertura tal-miżuri ta' appoġġ. Pajjiżi b'għadd kbir ta' persuni reġistrati li ilhom qiegħda jistgħu jipprijoritizzaw fl-isforzi tagħhom lil dawk li huma diġà reġistrati. Approċċ preventiv ikun favorevoli f'termini ta' effiċjenza u effikaċja. Il-miżuri ta' prevenzjoni u attivazzjoni prinċipalment li jiffukaw fuq il-bidu tal-perijodu tal-qgħad għandhom jissaħħu u, fejn meħtieġ, ikkumplimentati. Jeħtieġ li tittieħed azzjoni speċifika għall-persuni reġistrati li ilhom qiegħda mhux aktar tard minn meta jilħqu 18-il xhar ta' qgħad peress li dan hu meta l-mekkaniżmi u s-servizzi ta' appoġġ għal dan il-grupp partikolari jinbidlu f'għadd kbir ta' Stati Membri. Jinħtieġu approċċi individwalizzati għall-appoġġ tal-persuni li ilhom qiegħda li jindirizzaw l-ostakoli li jwasslu għal qgħad persistenti, li jaġġornaw u jikkumplimentaw il-valutazzjoni inizjali li twettqet mar-reġistrazzjoni. Dan jiggwida lill-persuni li ilhom qiegħda lejn servizzi ta' appoġġ suffiċjentement imfassla għall-ħtiġijiet individwali, bħall-konsulenza dwar dejn, riabilitazzjoni, servizzi ta' appoġġ soċjali, servizzi tal-kura, integrazzjoni ta' migranti, akkomodazzjoni u appoġġ għat-trasport, immirati biex jiġu indirizzati l-ostakoli għax-xogħol u jagħtu setgħat lil dawk il-persuni biex jilħqu għanijiet ċari li jwasslu għal impjieg. L-involviment ta' min iħaddem fl-integrazzjoni tal-persuni li ilhom qiegħda hija essenzjali u għandha tkun appoġġata permezz ta' forniment ta' servizzi dedikati mis-servizzi għall-impjiegi, akkumpanjati minn inċentivi finanzjarji mmirati sew u l-involviment ta' msieħba soċjali. Impenn aktar qawwi ta' min iħaddem, ikkumplementati minn miżuri li jirrinforzaw il-ħolqien tal-impjiegi fl-ekonomija, jista' jkompli jżid l-effettività tal-miżuri ta' integrazzjoni. Imfassal biex jirrifletti s-sitwazzjoni individwali ta' persuna li ilha qiegħda, ftehim ta' integrazzjoni f'impjieg għandu jiddettalja pakkett ta' miżuri individwalizzati disponibbli fil-livell nazzjonali (bħal dawk dwar is-suq tax-xogħol, l-edukazzjoni, it-taħriġ u servizzi ta' appoġġ soċjali) imfassla biex jagħtu appoġġ u setgħat lil persuna li ilha qiegħda biex tegħleb ostakoli speċifiċi għall-impjieg. Tali ftehimiet għandhom jiddefinixxu għanijiet, skedi ta' żmien, l-obbligi tal-persuna li ilha qiegħda u l-offerta tal-fornitur jew fornituri tas-servizz, u għandhom jindikaw il-miżuri disponibbli ta' integrazzjoni. Jeħtieġ li l-azzjonijiet proposti f'din ir-Rakkomandazzjoni jieħdu kont tad-diversità tal-Istati Membri u l-punti differenti ta' tluq tagħhom fir-rigward tal-qagħda makroekonomika, il-livell tal-qgħad fit-tul kif ukoll ir-rati ta' fluttwazzjoni tiegħu, l-istabbiliment istituzzjonali, id-differenzi reġjonali u l-kapaċità tad-diversi atturi fis-suq tax-xogħol. Dawk l-azzjonijiet għandhom jikkumplimentaw u jirrinfurzaw l-approċċ ta' politika attwalment implimentat minn bosta Stati Membri, b'mod partikolari bl-introduzzjoni ta' komponenti flessibbli bħall-approċċ individwalizzat u l-forniment ta' servizzi koordinati, u bl-involviment ta' min iħaddem. Din ir-Rakkomandazzjoni debitament tosserva, tirrinforza u ssaħħaħ id-drittijiet fundamentali, b'mod partikolari kif stabbiliti fl-Artikolu 29 u fl-Artikolu 34 tal-Karta tad-Drittijiet Fundamentali tal-Unjoni Ewropea, Jappoġġaw ir-reġistrazzjoni ta' dawk li jfittxu x-xogħol u jappoġġaw orjentazzjoni tal-miżuri ta' integrazzjoni li tkun aktar qrib is-suq tax-xogħol, fost oħrajn permezz ta' rabta aktar mill-qrib ma' min iħaddem. Jipprovdu valutazzjonijiet individwali lill-persuni reġistrati li ilhom qiegħda. Jagħmlu offerta speċifika ta' ftehim ta' integrazzjoni f'impjieg mhux aktar tard minn meta persuna li ilha qiegħda tkun laħqet 18-il xahar qiegħda. Għall-finijiet ta' din ir-Rakkomandazzjoni, "ftehim ta' integrazzjoni f'impjieg" ifisser ftehim bil-miktub bejn persuna reġistrata li ilha qiegħda u punt ta' kuntatt uniku, bl-objettiv li tiġi ffaċilitata t-transizzjoni ta' dik il-persuna għall-impjieg fis-suq tax-xogħol. Għal dak l-għan: Jinkoraġġixxu r-reġistrazzjoni ta' dawk li jfittxu x-xogħol ma' servizz għall-impjiegi, b'mod partikolari permezz ta' titjib fl-għoti ta' informazzjoni dwar l-appoġġ disponibbli. Is-servizzi għall-impjiegi, flimkien ma' msieħba oħra li jappoġġaw l-integrazzjoni fis-suq tax-xogħol, jipprovdu gwida personalizzata lil dawk konċernati. Jiżguraw li l-persuni reġistrati li ilhom qiegħda jiġu offerti valutazzjonijiet individwali dettaljati u gwida mhux iktar tard minn meta jkunu ilhom qiegħda 18-il xahar. Il-valutazzjoni għandha tkopri l-prospetti tagħhom li jiġu impjegati, l-ostakoli għall-impjieg u l-isforzi preċedenti ta' tfittix ta' impjieg. Jinfurmaw lill-persuni reġistrati li ilhom qiegħda dwar offerti ta' impjieg u dwar l-appoġġ disponibbli f'setturi differenti tal-ekonomija u, fejn xieraq, f'reġjuni differenti u fi Stati Membri oħra, b'mod partikolari permezz tan-Netwerk tas-Servizzi Ewropej tax-Xogħol (EURES). Il-persuni reġistrati li ilhom qiegħda mhux koperti mill-Garanzija għaż-Żgħażagħ jiġu offruti ftehim ta' integrazzjoni f'impjieg mhux aktar tard minn meta jkunu ilhom qiegħda 18-il xahar. Dan għandu jinkludi, bħala minimu, offerta ta' servizz individwali li tkun immirata biex jinstab impjieg u l-identifikazzjoni ta' punt uniku ta' kuntatt. Jimmiraw il-ħtiġijiet speċifiċi ta' persuni reġistrati li ilhom qiegħda permezz ta' ftehim ta' integrazzjoni f'impjieg li jikkombina s-servizzi u l-miżuri rilevanti provduti minn organizzazzjonijiet differenti. Il-ftehim ta' integrazzjoni f'impjieg għandu jagħti fid-dettall l-għanijiet, l-iskedi ta' żmien u l-obbligi espliċiti li għandha tilħaq il-persuna reġistrata li ilha qiegħda, bħat-teħid ta' passi attivi biex issib impjieg, l-aċċettazzjoni ta' offerti ta' impjieg adatt u l-attendenza u l-parteċipazzjoni f'miżuri ta' edukazzjoni jew taħriġ, ta' kwalifikazzjoni mill-ġdid jew impjieg. Il-ftehim ta' integrazzjoni f'impjieg għandu wkoll jagħti fid-dettall l-offerta tal-fornitur jew fornituri tas-servizz lill-persuna li ilha qiegħda. Skont id-disponibbiltà fl-Istati Membri u abbażi taċ-ċirkostanzi individwali tal-persuna reġistrata li ilha qiegħda l-ftehim ta' integrazzjoni f'impjieg ikun jista' jinkludi: għajnuna fit-tfittix ta' impjieg u għajnuna waqt l-impjieg; il-validazzjoni tat-tagħlim mhux formali u informali; ir-riabilitazzjoni, konsulenza u gwida; l-edukazzjoni; l-edukazzjoni u t-taħriġ vokazzjonali; l-esperjenza tax-xogħol; l-appoġġ soċjali; l-edukazzjoni u l-kura bikrija tat-tfal; is-servizzi tas-saħħa u l-kura fit-tul; konsulenza dwar dejn; u appoġġ għal dar u trasport. Il-ftehim ta' integrazzjoni f'impjieg għandu jkun monitorjat regolarment fid-dawl tal-bidliet fis-sitwazzjoni individwali tal-persuna reġistrata li ilha qiegħda u, jekk meħtieġ, huwa għandu jiġi adattat biex itejjeb it-transizzjoni ta' dik il-persuna għall-impjieg. Jistabbilixxu l-arranġamenti meħtieġa sabiex tiġi żgurata l-kontinwità u jiġi identifikat punt uniku ta' kuntatt li jkun responsabbli għall-appoġġ lil persuni reġistrati li ilhom qiegħda permezz ta' offerta ta' servizzi koordinati li jinvolvu l-impjieg u s-servizzi ta' appoġġ soċjali disponibbli. Dan il-punt ta' kuntatt jista' jkun ibbażat fuq qafas ta' koordinazzjoni interistituzzjonali u/jew jiġu identifikati fi ħdan l-istrutturi eżistenti. Jiffaċilitaw it-trasmissjoni bla xkiel u sigura tal-informazzjoni rilevanti rigward id-dettalji dwar l-appoġġ li jkunu rċevew dawk il-persuni reġistrati li ilhom qiegħda u qed ifittxu impjieg u l-valutazzjonijiet individwali bejn il-fornituri tas-servizzi rilevanti, f'konformità mal-leġislazzjoni tal-protezzjoni tad-data, biex b'hekk tiġi żgurata l-kontinwità tas-servizzi. Jippermettu disseminazzjoni aħjar tal-informazzjoni rilevanti dwar postijiet tax-xogħol vakanti u opportunitajiet ta' taħriġ lill-fornituri tas-servizzi involuti u jiżguraw li din l-informazzjoni tilħaq lill-persuni li ilhom qiegħda. Jinkoraġġixxu u jiżviluppaw sħubiji bejn min iħaddem, l-imsieħba soċjali, is-servizzi għall-impjiegi, l-awtoritajiet tal-gvern, is-servizzi soċjali u dawk li jipprovdu l-edukazzjoni u t-taħriġ biex jiġu pprovduti servizzi li jissodisfaw aħjar il-ħtiġijiet tal-intrapriżi u tal-persuni reġistrati li ilhom qiegħda. Jiżviluppaw servizzi għal min iħaddem ta' skrinjar ta' postijiet vakanti tax-xogħol vakanti, appoġġ ta' kollokament, konsulenza u t-taħriġ fuq il-post tax-xogħol, u appoġġ ta' wara l-kollokament sabiex tiġi ffaċilitata l-integrazzjoni mill-ġdid tal-persuni reġistrati li ilhom qiegħda. Jiffukaw kwalunkwe inċentiv finanzjarju fuq skemi li jappoġġaw l-integrazzjoni fis-suq tax-xogħol, bħas-sussidji għar-reklutaġġ u t-tnaqqis tal-kontribuzzjonijiet għall-assigurazzjoni soċjali, biex jiżdiedu l-opportunitajiet ta' impjieg għal persuni reġistrati li ilhom qiegħda. Jimmonitorjaw fi ħdan il-Kumitat tal-Impjiegi, f'kooperazzjoni mill-qrib mal-Kumitat tal-Protezzjoni Soċjali, fir-rigward tas-servizzi soċjali u l-forniment ta' dħul, l-implimentazzjoni ta' din ir-Rakkomandazzjoni permezz tas-sorveljanza multilaterali fi ħdan il-qafas tas-Semestru Ewropew u permezz ta' Qafas għall-Evalwazzjoni Konġunta ta' indikaturi. Il-monitoraġġ għandu jsegwi dwar kemm persuni reġistrati li ilhom qiegħda reġgħu sabu impjieg, jekk l-integrazzjoni tagħhom fis-suq tax-xogħol hijiex sostenibbli u l-użu ta' ftehimiet ta' integrazzjoni f'impjieg. Jinħtieġ li n-Netwerk Ewropew tas-Servizzi Pubbliċi tal-Impjiegi jikkontribwixxi għal dan il-monitoraġġ. Jikkooperaw biex isir l-aħjar użu tal-Fondi Strutturali u ta' Investiment Ewropej, b'mod partikolari l-Fond Soċjali Ewropew, il-Fond Ewropew għall-Iżvilupp Reġjonali u l-Fond Agrikolu Ewropew għall-Iżvilupp Rurali, f'konformità mal-prijoritajiet relattivi għall-investiment rilevanti għall-programmi tal-perijodu 2014-2020. Tappoġġa u tikkoordina inizjattivi volontarji u alleanzi ta' kumpanniji involuti fl-integrazzjoni sostenibbli tal-persuni li ilhom qiegħda fis-suq tax-xogħol. Tappoġġa l-proġetti ta' innovazzjoni soċjali biex il-persuni li ilhom qiegħda jiġu integrati fis-suq tax-xogħol, b'mod partikolari permezz tat-taqsima dwar il-Progress tal-Programm tal-Unjoni għall-Impjiegi u l-Innovazzjoni Soċjali (EaSI). Tevalwa, f'kooperazzjoni mal-Istati Membri u wara konsultazzjoni mal-partijiet interessati konċernati, l-azzjoni meħuda bħala rispons għal din ir-Rakkomandazzjoni u tirrapporta dwar ir-riżultati ta' dik il-valutazzjoni lill-Kunsill sal-15 ta' Frar 2019. Magħmul fi Brussell, il-15 ta' Frar 2016. Ir-rati modifikati huma indikati b'tipa grassa. Abbażi ta' dawn in-notifiki, it-tabella mehmuża tispeċifika d-data li fiha tali akkumulazzjoni ssir applikabbli. Id-dati msemmija fit-Tabella 1 jirreferu għal: Id-data tal-applikazzjoni ta' akkumulazzjoni djagonali fuq il-bażi tal-Artikolu 3 tal-Appendiċi I għall-Konvenzjoni, fejn il-ftehim ta' kummerċ ħieles ikkonċernat jirreferi għall-Konvenzjoni. F'dak il-każ, id-data hija preċeduta b' "(C)"; Id-data ta' applikazzjoni tal-protokolli dwar ir-regoli ta' oriġini li jipprovdu għal kumulazzjoni djagonali mehmuża mal-ftehim ta' kummerċ ħieles ikkonċernat, f'każijiet oħra. Id-dati msemmija fit-Tabella 2 jirreferu għad-data ta' applikazzjoni tal-protokolli dwar ir-regoli ta' oriġini li jipprovdu għal kumulazzjoni djagonali mehmuża mal-Ftehim tal-Kummerċ Ħieles bejn l-UE, it-Turkija u lill-parteċipanti tal-UE ta' Stabilizzazzjoni u Assoċjazzjoni. Kull darba li ssir referenza għall-Konvenzjoni fi ftehim ta' kummerċ ħieles bejn il-partijiet f'din it-tabella, data preċeduta minn "(C)" ġiet miżjuda fit-Tabella 1. Huwa mfakkar ukoll li l-materjali li joriġinaw mit-Turkija koperti mill-unjoni doganali UE/Turkija jistgħu jiġu inkorporati bħala materjali oriġinali għal skop ta' kumulazzjoni djagonali bejn l-Unjoni Ewropea u l-pajjiżi parteċipanti fil-proċess ta' Stabbilizzazzjoni u Assoċjazzjoni li bih ikun daħal fis-seħħ protokoll ta' oriġini. Il-Kodiċijiet għall-Partijiet Kontraenti elenkati fit-tabella huma mogħtija hawnhekk. L-Unjoni Ewropea L-Istati tal-EFTA: L-Iżlanda In-Norveġja Il-Gżejjer Faroe Il-parteċipanti fil-Proċess ta' Barċellona: L-Alġerija L-Eġittu L-Iżrael Il-Ġordan Ix-Xatt tal-Punent u l-Istrixxa ta' Gaża It-Tuneżija Il-pajjiżi parteċipanti fil-Proċess ta' Stabbilizzazzjoni u Assoċjazzjoni: L-Albanija Il-Bożnija-Ħerzegovina L-ex Repubblika Jugoslava tal-Maċedonja Ir-repubblika tal-Moldova Il-big data, jekk issir b'mod responsabbli, tista' tagħti benefiċċji u effiċjenzi konsiderevoli għas-soċjetà u l-individwi mhux biss fis-saħħa, ir-riċerka xjentifika, l-ambjent u oqsma speċifiċi oħra. Iżda hemm tħassib serju dwar l-impatt attwali u potenzjali tal-ipproċessar ta' ammonti kbar ta' data dwar id-drittijiet u libertajiet ta' individwi, inkluż id-dritt tagħhom għall-privatezza. L-isfidi u r-riskji tal-big data għalhekk jeħtieġu protezzjoni tad-data iktar effettiva. It-teknoloġija m'għandhiex tiddetta l-valuri u d-drittijiet tagħna, imma lanqas m'għandhom jiġu pperċepiti bħala inkompatibbli l-promozzjoni tal-innovazzjoni u l-preservazzjoni tad-drittijiet fundamentali. Mudelli ta' negozju ġodda li jisfruttaw kapaċitajiet ġodda għall-ġbir massiv, trażmissjoni istantanja, kombinazzjoni u użu mill-ġdid ta' informazzjoni personali għal skopijiet mhux previsti poġġew il-prinċipji tal-protezzjoni tad-data taħt pressjonijiet ġodda, u dan iġib il-bżonn għal valutazzjoni fil-fond dwar kif jiġu applikati. L-UE għandha l-intenzjoni li timmassimizza t-tkabbir u l-kompetittività billi tisfrutta l-big data. Iżda s-Suq Uniku Diġitali ma jistax jimporta mingħajr kritika t-teknoloġiji u l-mudelli tan-negozju mmexxija mid-data li saru ħaġa ta' kuljum fl-ekonomija f'partijiet oħra tad-dinja. Minflok jeħtieġ li juri tmexxija fl-iżvilupp ta' proċessar responsabbli tad-data personali. L-Internet evolva b'mod li s-sorveljanza — l-irrekordjar tal-imġiba tan-nies — hija kkunsidrata bħala l-mudell indispensabbli ta' dħul għal xi wħud mill-kumpaniji li għandhom l-iktar suċċess. Dan l-iżvilupp jeħtieġ valutazzjoni kritika u tfittxija għal għażliet oħra. Fi kwalunkwe każ, u irrispettivament mill-mudelli tan-negozju magħżulin, organizzazzjonijiet li jipproċessaw volumi kbar ta' informazzjoni personali għandhom ikunu konformi mal-liġi dwar il-protezzjoni tad-data applikabbli. Il-Kontrollur Ewropew għall-Protezzjoni tad-Data (EDPS) jemmen li l-iżvilupp responsabbli u sostenibbli tal-big data għandu jistrieħ fuq erba' elementi essenzjali: l-organizzazzjonijiet għandhom ikunu ferm iktar trasparenti dwar kif jipproċessaw data personali; jagħtu lill-utenti livell ogħla ta' kontroll fuq kif tintuża d-data tagħhom; jiddisinjaw protezzjoni tad-data faċli għall-utenti fil-prodotti u s-servizzi tagħhom; u isiru aktar responsabbli għal dak li jagħmlu. Meta niġu għat-trasparenza, l-individwi għandhom jingħataw informazzjoni ċara dwar liema data hija pproċessata, inkluża data osservata jew mifhuma dwarhom; ikunu infurmati aħjar dwar kif u għal liema għanijiet qed tintuża l-informazzjoni tagħhom, inkluża l-loġika użata fl-algoritmi biex jiddeterminaw suppożizzjonijiet u tbassir dwarhom. Kontroll mill-utent se jgħin biex jiġi żgurat li l-individwi jkunu f'pożizzjoni soda biex jiskopru aħjar preġudizzji inġusti, biex jikkontestaw l-iżbalji. Dan jgħin biex jiġi evitat l-użu sekondarju tad-data għal skopijiet li ma jilħqux l-aspettattivi leġittimi tagħhom: B'ġenerazzjoni ġdida ta' kontroll mill-utent, l-individwi ser jingħataw, fejn rilevanti, għażla iktar ġenwina u infurmata aħjar u jgawdu possibbiltajiet akbar għalihom innifishom biex jużaw id-data personali tagħhom aħjar. Drittijiet ta' aċċess u għall-portabbiltà tad-data u mekkaniżmi effettivi ta' esklużjoni fakultattiva b'saħħithom jistgħu jservu bħala prekundizzjoni biex jippermettu lill-utenti iktar kontroll fuq id-data tagħhom, u jistgħu jgħinu wkoll biex jikkontribwixxu għall-iżvilupp ta' mudelli ġodda ta' negozju u ta' użu iktar effiċjenti u trasparenti ta' data personali. Billi tinbena protezzjoni tad-data fid-disinn tas-sistemi u l-proċessi tagħhom, u jsir aġġustament tal-protezzjoni tad-data sabiex jista' jkun hemm trasparenza u kontroll mill-utent iktar ġenwin, kontrolluri responsabbli jkunu jistgħu wkoll jibbenefikaw mill-vantaġġi tal-big data filwaqt li fl-istess ħin ikunu żgurati li d-dinjità u l-libertajiet tal-individwi jiġu rrispettati. Iżda l-protezzjoni tad-data hija biss parti mit-tweġiba. L-UE teħtieġ li tuża b'mod aktar koerenti l-għodod moderni disponibbli, inkluż fil-qasam tal-protezzjoni tal-konsumatur, tal-antitrust, tar-riċerka u tal-iżvilupp, sabiex jiżguraw salvagwardji u għażla fis-suq fejn servizzi li jiffavorixxu l-privatezza jistgħu jirnexxu. Sabiex tingħata risposta għall-isfidi tal-big data għandna bżonn nippermettu l-innovazzjoni u l-protezzjoni tad-drittijiet fundamentali fl-istess ħin. Issa f'idejn il-kumpaniji u organizzazzjonijiet oħra li jinvestu ħafna sforz biex isibu modi innovattivi biex jagħmlu użu minn data personali biex jużaw l-istess mentalità innovattiva meta jimplimentaw il-liġi tal-protezzjoni tad-data. Filwaqt li jibni fuq il-kontribuzzjonijiet preċedenti mid-dinja akkademika u ħafna regolaturi u partijiet interessati, il-KEPD jixtieq iqanqal diskussjoni miftuħa u infurmata ġdida fi u barra l-UE, billi jiġu involuti aħjar is-soċjetà ċivili, disinjaturi, kumpaniji, akkademiċi, awtoritajiet pubbliċi u regolaturi dwar kif isir l-aħjar użu tal-potenzjal kreattiv tal-industrija għall-implimentazzjoni tal-liġi u għas-salvagwardja tal-privatezza tagħna u tad-drittijiet fundamentali l-oħra bl-aħjar mod possibbli. Sabiex tingħata risposta għall-isfidi tal-big data għandna bżonn nippermettu l-innovazzjoni u l-protezzjoni tad-drittijiet fundamentali fl-istess ħin. Biex jinkiseb dan, il-prinċipji stabbiliti tal-liġi Ewropea tal-protezzjoni tad-data għandhom jiġu ppreservati imma applikati b'modi ġodda. Fl-istess ħin, dawn il-prinċipji għandhom jissaħħu u jiġu applikati b'mod iktar effettiv, u b'mod iktar modern, flessibbli, kreattiv, u innovattiv. Għandhom ukoll jiġu kkumplimentati bi prinċipji ġodda bħal akkontabilità u privatezza b'disinn u b'mod awtomatiku. Aktar trasparenza, drittijiet qawwija ta' aċċess u portabbiltà tad-data, u mekkaniżmi effettivi ta' esklużjoni fakultattiva jistgħu jservu bħala prekundizzjonijiet biex jippermettu lill-utenti iktar kontroll fuq id-data tagħhom, u jistgħu jgħinu biex jikkontribwixxu wkoll għas-swieq iktar effiċjenti għal data personali, għall-benefiċċju tal-konsumaturi u n-negozji bl-istess mod. Fl-aħħar nett, l-estensjoni tal-ambitu tal-liġi tal-protezzjoni tad-data tal-UE lill-organizzazzjonijiet li jolqtu individwi fl-UE, u l-awtoritajiet tal-protezzjoni tad-data jiġu mgħammra bis-setgħat li japplikaw rimedji sinifikanti, inklużi multi effettivi, kif ir-Regolament propost se jipprovdi, se jkunu rekwiżit ewlieni biex jiġu effettivament infurzati l-liġijiet tagħna f'ambjent globali. Il-proċess ta' riforma għandu rwol ewlieni f'dan ir-rigward. Biex jiġi żgurat li r-regoli jiġu infurzati b'mod effettiv, l-awtoritajiet indipendenti tal-protezzjoni tad-data għandhom ikunu mgħammra mhux biss b'setgħat legali u strumenti b'saħħithom, iżda wkoll bir-riżorsi meħtieġa biex il-kapaċità tagħhom tlaħħaq mat-tkabbir ta' negozju mmexxi mid-data. Regolazzjoni tajba, filwaqt li hija essenzjali, mhijiex biżżejjed. Kumpaniji u organizzazzjonijiet oħra li jinvestu ħafna sforz biex isibu modi innovattivi biex jagħmlu użu minn data personali għandhom jużaw l-istess mentalità innovattiva meta jimplimentaw il-prinċipji tal-protezzjoni tad-data. Imbagħad, l-awtoritajiet tal-protezzjoni tad-data, għandhom jinfurzaw u jippremjaw konformità effettiva, u jevitaw li jimponu burokrazija u dokumentazzjoni żejda. Il-KEPD, kif imħabbar fl-Istrateġija KEPD 2015-2019, jimmira biex jikkontribwixxi għat-trawwim ta' dawn l-isforzi. Aħna se niżviluppaw ukoll mudell għal politiki ta' informazzjoni onesti għal korpi tal-UE li joffru servizzi online li jistgħu jikkontribwixxu għall-aħjar prattika għall-kontrolluri kollha. Fl-aħħar nett, aħna se niffaċilitaw ukoll diskussjonijiet, pereżempju, bil-għan li nidentifikaw, inħeġġu u nippromwovu l-aħjar prattika biex tiżdied it-trasparenza u l-kontroll tal-utent u biex jiġu esplorati opportunitajiet jew ħażniet ta' data personali u l-portabbiltà tad-data. Il-KEPD biħsiebu jorganizza sessjoni ta' ħidma għall-Protezzjoni tal-Big Data għal dawk li jfasslu l-politika u persuni li jieħdu ħsieb/jimmaniġġjaw volum kbir ta' informazzjoni personali fl-istituzzjonijiet tal-UE u esperti esterni u biex jiġi identifikat fejn hija meħtieġa gwida iktar speċifika u biex jiġi ffaċilitat ix-xogħol tal-Internet Privacy Engineering Network (Netwerk tal-Inġinerija tal-Privatezza tal-Internet, "IPEN") bħala ċ-ċentru ta' għarfien interdixxiplinarju għall-inġiniera u l-esperti tal-privatezza. Magħmul fi Brussell, id-19 ta' Novembru 2015. Il-pubblikazzjoni saret f'konformità mal-Artikolu 6 tad-Direttiva 2001/17/KE tal-Parlament Ewropew u tal-Kunsill tad-19 ta' Marzu 2001 fuq ir-riorganizzazzjoni u l-istralċ ta' impriżi tal-assigurazzjoni. Il-ħatra ta' kummissarju sabiex jaġixxi konġuntament mal-Bord ta' Ġestjoni tal-impriża tal-assigurazzjoni inkwistjoni f'konformità mal-Artikolu 17c(9) tad-Digriet Leġiżlattiv 400/1970. Il-kummissarju għandu jiżgura t-tħaddim u l-ġestjoni kif suppost tal-portafoll tal-assigurazzjoni, il-kontinwità tal-ħidma tal-impriża tal-assigurazzjoni, filwaqt li jkunu eżaminati l-miżuri kollha adattati, u l-valutazzjoni tal-adegwatezza tal-kapital, bil-31 ta' Diċembru 2015 bħala d-data ta' referenza. Sal-1 ta' Frar 2016, il-kummissarju għandu jissottometti rapport lill-Bank tal-Greċja dwar l-adegwatezza tal-kapital u l-qagħda finanzjarja, amministrattiva u organizzattiva tal-impriża tal-assigurazzjoni. Is-sottomissjoni ta' rapporti kull ġimgħa dwar ir-Reġistru tal-Assigurazzjoni (l-assi marbuta u liberi). Il-Polonja Klassi 1.2. Prodotti tal-laħam (imsajra, immellħa, affumikati, eċċ.) "Krupnioki śląskie" huma zalzettiet magħmula mill-ġewwieni tal-majjal. Dawn huma msajra u mħawra u jitħassru malajr, u jiġu ffurmati f'imsaren naturali. Id-dijametru ta' kull zalzetta jvarja minn bejn 30 mm u 40 mm, b'tul ta' bejn 15 cm u 25 cm; kull zalzetta tiżen bejn 200 g u 300 g. Dawn huma kkaratterizzati minn superfiċje nadifa u kemxejn niedja. Il-mili, li jiġi mitħun għal finezza ta' mhux aktar minn 5 mm, jiġi ppressat fl-imsaren użat għall-kisja taz-zalzett. Il-materja prima għandha titqassam b'mod ugwali fuq sezzjoni trasversali u l-konsistenza għandha tkun soda, filwaqt li flieli ta' ħxuna ta' 10 mm ma għandhomx jitfarrku u biċċiet ta' ingredjenti mhux imħallta ma għandhomx jintużaw. Il-materja prima għall-"krupnioki śląskie" għandha tkun ta' tip mhux staġjunat u mhux immellaħ. Il-produtturi jistgħu jagħżlu li jużaw materja prima mmellħa, iżda l-ewwel għandhom iqisu dan il-fatt meta jkunu qed jiddeċiedu kemm għandhom iżidu melħ mat-taħlita. Il-passi tal-produzzjoni li ġejjin għandhom isiru fiż-żona ġeografika ddefinita: il-ħasil u/jew it-tixrib, it-trattattament bis-sħana, it-tħin, it-taħlit u t-tħawwir, il-mili u l-irbit tal-imsaren, it-tkessiħ. Iż-żona ġeografika fejn jiġu prodotti l-"krupnioki śląskie" tinkludi l-provinċji ta' Śląskie u Opolskie u l-muniċipalità ta' Dziadowa Kłoda (id-distrett ta' Oleśnicki, il-provinċja ta' Dolnośląskie). L-ispeċifiċità tal-"krupnioki śląskie" titnissel mill-kwalitajiet u mir-reputazzjoni speċifiċi tal-prodott. Il-produzzjoni tal-"krupnioki śląskie" hija marbuta b'mod intrinsiku mal-qtil tal-ħnieżer, li kien ritwal speċjali u importanti fis-Silesia. Wara s-seklu 19, ħafna mill-abitanti tas-Silesia li kienu jgħixu fiċ-ċentri industrijali ma kellhomx l-opportunitajiet li kienu jgawdu minnhom in-nies li kienu jgħixu fil-kampanja u li kellhom xi għalqa jew ġnien tas-siġar tal-frott. Dawk li kienu jgħixu fil-bliet kien ikollhom aċċess għal biċċa raba' żgħira u għal barrakka tal-injam, fejn setgħu jżommu l-ħnieżer u xi fniek u ħamiem. Il-membri kollha tal-familja kienu jkunu involuti fil-qtil tal-ħnieżer, filwaqt li l-biċċier kien jieħu ħsieb l-organizzazzjoni tal-avveniment. Wara l-qatla, id-demm kien jintuża għall-produzzjoni tal-laħam mir-ras ippreżervat fil-ġelatina u għall-produzzjoni tal-"krupnioki śląskie", li tradizzjonalment kienu jiġu prodotti fi kwantitajiet kbar biex jitqassmu fost il-membri tal-familja u fost il-ġirien, li kienu jgħinu billi jipprovdu fdalijiet tal-ikel u qxur għat-tismin tal-ħnieżer. Kienet użanza tal-bdiewa li l-prodotti magħmula mill-ħnieżer, inkluż il-"krupnioki śląskie" jitqassmu wara l-qatla, li għaliha ma kinux ikunu preżenti l-qraba. Il-materja prima użata biex isir il-prodott tippermetti li jsir l-aħjar użu mill-ġewwieni tal-ħanżir wara l-qatla. Dan kien ukoll ferm importanti f'termini ekonomiċi għall-familji tal-ħaddiema tal-minjieri li, speċjalment fis-seklu 19, ma kellhomx ħafna flus. Illum il-ġurnata, minħabba li huwa teknikament possibbli li l-materja prima għall-produzzjoni tal-"krupnioki śląskie" tiġi trasportata b'mod sikur lejn iż-żona speċifikata fil-punt (4), huwa permess l-użu ta' materja prima minn barra dik iż-żona. Il-"krupnioki śląskie" jiksbu l-karatteristiċi speċifiċi tagħhom primarjament mill-proċess ta' produzzjoni fiż-żona ġeografika indikata, li huwa bbażat fuq il-ħila tal-produtturi li jagħżlu l-materja prima u jwettqu l-proċess ta' produzzjoni skont parametri tekniċi ottimali. Il-ħiliet tal-produtturi tal-"krupnioki śląskie", li ġew żviluppati permezz ta' esperjenza u għarfien li ġew mgħoddija minn ġenerazzjoni għall-oħra, huma riflessi fil-kwalità speċifika tal-prodott finali msemmi fil-punt (3.2). Il-"krupnioki śląskie" jiddistingwu ruħhom minn prodotti oħra li jagħmlu parti mill-istess kategorija minħabba l-kontenut kalorifiku għoli tagħhom u mit-togħma u r-riħa partikolari tagħhom, kif ukoll mill-konsistenza li titfarrak tagħhom. Dawn il-fatturi jistgħu jiġu attribwiti mhux biss lid-differenzi fil-proporzjon ta' materja prima meta mqabbel ma' prodotti oħra ta' dan it-tip ibbażati fuq il-ġewwieni tal-annimali, iżda wkoll lill-ħila u lill-esperjenza li l-produtturi jużaw biex jipproduċu dan il-prodott b'karatteristiċi organolettiċi partikolari. Il-karatteristiċi tal-"krupnioki śląskie" li ssemmew huwa primarjament ir-riżultat tat-taħlit armonjuż tal-ingredjenti u tal-ħwawar kollha, b'mod partikolari x-xgħir mitħun oħxon magħżul, kif ukoll il-fwied, il-basal u l-bżar, li jagħtu togħma u riħa speċifika lill-prodott finali. Differenza fundamentali fil-kompożizzjoni tal-"krupnioki śląskie", meta mqabbel ma' prodotti simili, hija li dawn fihom biss kontenut ta' 15 % ta' xgħir mitħun oħxon, filwaqt prodotti oħra fihom bejn 20 % u 25 %. Mill-inqas 85 % tal-materja prima fil-"krupnioki śląskie" toriġina mill-annimali. Dan huwa l-ogħla livell fost prodotti tradizzjonali ta' din il-kategorija (fejn is-soltu l-kontenut ta' materja prima li toriġina mill-annimali hija ta' bejn 75 % u 80 %), kif ġie ċċertifikat fir-Regolamenti Interni Nru 21 adottati mill-Uffiċċju Ċentrali tal-Industrija tal-Laħam Pollakka fl-1964. (l-Artikolu 6(1), it-tieni subparagrafu, ta' dan ir-Regolament) F'paġna 5, il-punt 2, Il-prodott li qiegħed jiġi investigat: "Il-prodott suġġett għal din l-investigazzjoni huwa tagħmir iwweldjat tarf ma' tarf ta' tubi u pajpijiet tal-azzar inossidabbli awstenitiku, ta' gradi użati għal applikazzjonijiet li jifilħu għall-korrużjoni, li huma (skont AISI A269) WP 304, 304L, 316, 316L, 316Ti, 321 u 321H, u l-ekwivalenti tagħhom fin-normi l-oħra, ta' dijametru estern massimu ta' mhux aktar minn 406,4 mm u ħxuna tal-ħajt sa 16 mm, imlestija jew le ('il-prodott investigat').", "Il-prodott suġġett għal din l-investigazzjoni huwa tagħmir iwweldjat tarf ma' tarf ta' tubi u pajpijiet tal-gradi tal-azzar inossidabbli awstenitiku, ta' gradi użati għal applikazzjonijiet li jifilħu għall-korrużjoni, li jikkorrispondi għat-tipi AISI 304, 304L, 316, 316Ti, 321 u 321H, u l-ekwivalenti tagħhom fin-normi l-oħra, ta' dijametru estern massimu ta' mhux aktar minn 406,4 mm u ħxuna tal-ħajt sa 16 mm, imlestija jew le ('il-prodott investigat').".